**ΘΕΜΑ: Ανάθεση υπηρεσιών Συμβούλων**

Ημ/νία υποβολής ***25/11/2021***

**Ερώτηση :**

**Στα πλαίσια υποβολής προτάσεων έργων για ένταξή τους σε προγράμματα χρηματοδότησης από εθνικούς και κοινοτικούς πόρους**, η προετοιμασία των οποίων απαιτεί πολλές φορές εξειδικευμένες γνώσεις, είναι αναγκαία η ανάθεση σε εξωτερικούς συμβούλους της παροχής υπηρεσιών συμβουλών σε θέματα σχεδιασμού (ενδεικτικός CPV 79415200-8), οι οποίοι αναλαμβάνουν να κάνουν όλη τη σχετική προετοιμασία για την υποβολή του φακέλου εκ μέρους του Δήμου.

Με δεδομένα ότι:

α) Δεν είναι γνωστό εκ των προτέρων πότε θα προκηρυχθεί το κάθε πρόγραμμα,

β) Οι προθεσμίες για την υποβολή προτάσεων συχνά είναι σύντομες (πχ ενδέχεται και 3-4 μήνες ορισμένες φορές),

γ) κάθε πρόγραμμα έχει τις ιδιαιτερότητές του και απαιτεί εξειδικευμένη γνώση και εμπειρία, προκύπτει ότι δεν μπορεί να γίνει κάποιος προγραμματισμός ετήσιος ώστε ο Δήμος να δρομολογήσει μια ανοικτή διαδικασία (συνοπτικό ή ανοικτό διαγωνισμό) για την ανάθεση μιας σύμβασης σε έναν ανάδοχο για την παροχή των αντίστοιχων υπηρεσιών.

Συνεπώς, **η ανάθεση των υπηρεσιών αυτών**, η αξία των οποίων μεμονωμένα ανά σύμβαση **συνήθως δεν υπερβαίνει τα όρια της απευθείας ανάθεσης**, **γίνεται με τη διαδικασία της απευθείας ανάθεσης από το Δήμαρχο.**

Λαμβάνοντας υπόψη ότι οι αμοιβές για την λήψη των υπηρεσιών αυτών στη διάρκεια ενός έτους μπορεί αθροιστικά να υπερβαίνουν τα όρια για συνοπτικό διαγωνισμό - ή ενδεχομένως και τον ανοικτό σε περίπτωση που υπάρχουν πολλές προτάσεις που θα πρέπει να υποβληθούν - υπάρχει ζήτημα κατάτμησης των αντίστοιχων δαπανών;

**Απάντηση :**

Το άρθρο 117 («Συνοπτικός διαγωνισμός») καταργήθηκε από την 1η.9.2021 (άρθρο 141 Ν.4782/2021, ΦΕΚ Α 36).

Σύμφωνα με την παρ. 1 του άρθρου 119 του ν.4412, σε περίπτωση συμβάσεων προμηθειών ή υπηρεσιών, ή μελετών και τεχνικών και λοιπών συναφών επιστημονικών υπηρεσιών, οι οποίες αφορούν ενέργειες τεχνικής βοήθειας των συγχρηματοδοτούμενων προγραμμάτων του ΕΣΠΑ, του ΕΟΧ ή άλλων ενωσιακών ή διεθνών προγραμμάτων ή ταμείων, καθώς και των τομεακών, περιφερειακών και ειδικών προγραμμάτων του Εθνικού Προγράμματος Ανάπτυξης (ΕΠΑ), οι αναθέτουσες αρχές ή οι δικαιούχοι ενεργειών τεχνικής βοήθειας, κατά την έννοια του ν. 4314/2014 (Α` 265) και του θεσμικού πλαισίου του ΕΠΑ, μπορούν να προσφεύγουν και στις διαδικασίες των παρ. 2 και 3, κατά περίπτωση.

Σύμφωνα με την παρ. 8 του άρθρου 119 του ν.4412, Η διαδικασία ανάθεσης συμβάσεων υπηρεσιών, οι οποίες αφορούν σε ενέργειες ωρίμανσης των συγχρηματοδοτούμενων πράξεων του ΕΣΠΑ, του ΕΟΧ ή άλλων ενωσιακών ή διεθνών προγραμμάτων ή ταμείων, η εκτιμώμενη αξία των οποίων δεν υπερβαίνει τα όρια της παρ. 1 του άρθρου 118, γίνεται σύμφωνα με όσα ορίζονται στις παρ. 1 έως 3 του άρθρου 118.

Σύμφωνα με το δ΄ εδ. παρ. 3 του άρθρου 118, Ειδικά για τις συμβάσεις προμηθειών και υπηρεσιών που αφορούν σε ενέργειες τεχνικής βοήθειας των συγχρηματοδοτούμενων προγραμμάτων του ΕΣΠΑ και του ΕΟΧ ή άλλων ενωσιακών ή διεθνών προγραμμάτων ή/και ταμείων, καθώς και των τομεακών, περιφερειακών και ειδικών προγραμμάτων του Εθνικού Προγράμματος Ανάπτυξης (ΕΠΑ), το ανωτέρω ποσό ορίζεται σε δέκα χιλιάδες (10.000) ευρώ.

Στις εν προκειμένω περιπτώσεις δεν υφίσταται ζήτημα κατάτμησης των σχετικών δαπανών. Απαιτείται βέβια η δε΄σμευση πίστωησς στον ετήσιο προγραννατισμό του φορέα.

Σύμφωνα με την *Πράξη 352/2015 Κλιμ. Τμ. 7* η δαπάνη («Τεχνική βοήθεια για ωρίμανση μελετών έργων ύδρευσης – αποχέτευσης ΔΕΥΑ») κρίθηκε μη νόμιμη, καθώς έπρεπε να έχει προηγηθεί η δέσμευση της αναγκαίας πίστωσης από τις εγγεγραμμένες στον προϋπολογισμό, οικονομικού έτους 2015, της δημοτικής επιχείρησης, πιστώσεις, με τη δημοσιονομική ανάληψη υποχρέωσης

**Περιπτωσιολογία - Νομολογία**

Σύμφωνα με τις *Πράξεις 188/2015 Κλιμ. Τμ. 7* οι δαπάνες για αμοιβή για την παροχή υπηρεσιών σχηματοποίησης, ωρίμανσης και υποστήριξης αναπτυξιακών έργων και δράσεων στο Δήμο και *154/2015 Κλιμ. Τμ. 7* (Μη ανακλητέα με την *Ελ.Συν.Τμ.7 Πράξη 44/2015*) («Παροχή συμβουλευτικών υπηρεσιών σε θέματα οργάνωσης προγραμμάτων αγροτικού τομέα του Δήμου») κρίθηκαν μη νόμιμες, καθώς εμπίπτουν στα συνήθη καθήκοντα και στις αρμοδιότητες του προσωπικού του Δήμου.

Σύμφωνα με την Πράξη 307/2014 Κλιμ. Τμ. 7, οι ανατεθείσες υπηρεσίες )Τεχνική Βοήθεια για τα εκτελούμενα έργα ΕΣΠΑ) αποτελούν σύμβαση παροχής υπηρεσιών του άρθρου 1 παρ.2 εδ.β΄ του Ν. 3316/2005 και όχι απλές υπηρεσίες, για την ανάθεση των οποίων δεν απαιτούνται εξειδικευμένες γνώσεις και εφαρμογή έχουν οι διατάξεις του Π.Δ/τος 28/1980.

Σύμφωνα με την *Πράξη 268/2018 Κλιμ. Τμ. 7* κρίνεται νόμιμη η δαπάνη προγραμματικής σύμβασης μεταξύ Δήμου και δικτύου δήμων "ΧΧΧ" με αντικείμενο την υποστήριξη της Διεύθυνσης Τεχνικών Υπηρεσιών και Πολεοδομίας και της Διεύθυνσης Προγραμματισμού - Οργάνωσης - Πληροφορικής - Περιβάλλοντος και Ποιότητας Ζωής στη σύνταξη φακέλων ωρίμανσης συγκεκριμένων έργων, δεδομένου ότι τόσο από το σκοπό σύστασης της "ΧΧΧ", ήτοι την υποστήριξη των μελών της, μεταξύ των οποίων και του εν λόγω Δήμου, για την προετοιμασία και υλοποίηση έργων χρηματοδοτούμενων από την Ευρωπαϊκή Ένωση, όσο και από το άρθρο 79 ν. 4483/2017 σε συνδυασμό με τα άρθρα 100 και 101 ν. 3852/2010, επιτρέπεται η σύναψη προγραμματικής σύμβασης μεταξύ του Δήμου και της "ΧΧΧ" με αντικείμενο την ωρίμανση έργων του Δήμου αυτού προς ένταξη σε ευρωπαϊκά προγράμματα και χρησιμοποίηση ευρωπαϊκών χρηματοδοτικών εργαλείων.